Къабзагъэм кIэлъоплъ
КъБР-м ЩIыуэпс хъугъуэфIыгъуэхэмрэ экологиемкIэ и министерствэм мазищ къэс ди республикэм и щIыналъэхэм къэпщытэныгъэ щрегъэкIуэкI.
Иджыблагъэ IуэхущIапIэм и щIэныгъэлIхэм Тэрч районым и жылагъуэхэр къызэхакIухьащ. Къапщтэмэ, ахэр арэзы техъуащ Хьэмидей къуажэм джабэ нэкIухэр зэрыщызэщIагъэкъэбзам. Дейскэм зы пхъэнкIий идзыпIэ щрагъэкъэбзыкIащ, хабзэм къемызэгъыу Урожайнэм щаубла кIэрыхубжьэрыху зэхуэхьэсыпIэ зыбжанэ щагъэсеящ.
Мыбыхэм елъытауэ къабзагъэ Iуэхур мащIэу IэщIыб щащIащ Плановскэм: щIэх-щIэхыурэ пхъэнкIий идзыпIэщIэхэр къыщоунэху. Абыхэм унафэ тращIыхьуи щыткъым. Тэрч къалэм и щытыкIэми арэзы дыдэ къищIакъым къэпщытакIуэхэр. Уэрамхэм щыIэн хуей къабзагъэ мардэхэр къызэпыуда мэхъу. Абы къыхэкIыу къалэм и пхъэнкIий идзыпIэ нэхъыщхьэм и хъуреягъым щIэх-щIэхыурэ мафIэсхэр къыщохъу, щIыпIэм узэрекIуалIэ гъуэгухэр пхъэнкIиймкIэ сеящ, гъунэгъу жылагъуэхэм зэран яхуэхъуу. Псом нэхърэ нэхъ хьэдэгъуэдахэр унагъуэхэм къагъэсэбэпа псы фIейр Дейскэм и псы ежэхым хаутIыпщхьэу къызэрыщIэкIарщ.
Мы Iуэхугъуэхэм унафэ ягъуэтынущ. Къэпщытэныгъэхэр здекIуэкIым къыхагъэщащ къалэр къабзэу зехьэным зи мылъку хэзылъхьэн къэлъыхъуэн зэрыхуейр.
Жанокъуэ Хьэутий.
